SKRIFTLIG FORESPØRGSEL E-0098/01

af Rosa Miguélez Ramos (PSE) til Kommissionen

(29. januar 2001)

Om: BSE og forbrændingsanlæg

Som følge af de foranstaltninger, Den Europæiske Union har vedtaget i forbindelse med de nye tilfælde af BSE i en række europæiske lande, og i visse af disse de første overhovedet, ser myndighederne sig nødsaget til at imødegå dette alvorlige problem med drastiske foranstaltninger til beskyttelse af forbrugernes sundhed og for at forhindre, at epidemien breder sig.

Blandt de foranstaltninger man har vedtaget, synes transport og senere bortskaffelse af risikomaterialet at være dem, der skaber de største vanskeligheder, og først og fremmest i de medlemsstater, hvor de første tilfælde forelå.

Det store antal kvæg, de i overensstemmelse med Ministerrådets seneste beslutninger skal bortskaffes, har medført, at forbrændingsanlæggene står overfor at bryde sammen. Det synes heller ikke at være let at finde løsninger på transporten af kvægene til tilintetgørelsescentrene.

Dette spørgsmål har med rette givet anledning til stor foruroligelse blandt forbrugerne og kvægavlerne, som i mange tilfælde ser sig nødsaget til ud over tabet af deres kvæg at påtage sig de omkostninger, der er forbundet med transport og senere bortskaffelse. Kan Kommissionen derfor oplyse, hvilke mekanismer den vil foreslå med henblik på at sikre overholdelsen af de af Fællesskabets retsakter, der vedrører pligtelsen til at brænde og transportere det særlige risikomateriel på korrekt måde?

Svar afgivet på Kommissionens vegne af David Byrne

(13. marts 2001)

I henhold til Kommissionens beslutning 2000/418/EF af 29. juni 2000 om regulering af anvendelsen af materiale, der udgør en risiko med hensyn til overførbare spongiforme encephalopatier og om ændring af beslutning 94/474/EF(1), skal specificeret risikomateriale destrueres ved:

- forbrænding uden eller efter forudgående forarbejdning

- medforbrænding efter forudgående forarbejdning

- nedgravning på en godkendt affaldsdeponeringsplads efter forudgående opvarmning til mindst 133°C i 20 minutter ved et tryk på 3 bar.

Det fastsættes i punkt 4 i bilag I til denne beslutning, at medlemsstaterne kan tillade nedgravning af specificeret risikomateriale under de omstændigheder, der er fastsat i artikel 3, stk. 2, i Rådets direktiv 90/667/EØF af 27. november 1990 om sundhedsmæssige bestemmelser for bortskaffelse, forarbejdning og afsætning af animalsk affald og for beskyttelse mod forekomst af patogener i foder fremstillet af dyr, herunder fisk, og om ændring af direktiv 90/425/EØF(2), og efter en metode, som udelukker enhver risiko for overførsel af overførbar spongiform encephalopati, når den kompetente myndighed har godkendt og kontrollerer nedgravningen.

Kommissionens eksperter gennemfører en regelmæssig kontrol på stedet i alle medlemsstaterne for at sikre den korrekte gennemførelse af Fællesskabets lovgivning om BSE og dermed beslægtede problemer, herunder den ovennævnte lovgivning om specifikt risikomateriale.

I sager, hvor Kommissionen efter at have konstateret kendsgerningerne når frem til den opfattelse, at Spanien ikke opfylder sine forpligtelser, er Kommissionen parat til at træffe alle nødvendige foranstaltninger, den har beføjelser til, for at sikre, at fællesskabslovgivningen overholdes. Sådanne foranstaltninger kan i givet fald omfatte indledning af en overtrædelsesprocedure i henhold til artikel 226 (tidl. artikel 169) i EF-traktaten.

(1) EFT L 158 af 30.6.2000. Denne beslutning blev senest ændret ved Kommissionens beslutning 2001/2/EF af 27. december 2000 (EFT L 1 af 4.1.2001).

(2) EFT L 363 af 27.12.1990.